Twee fietsryers skitter by kampioenskap in Bellville | Netwerk24
Dié kampioenskap is in die Bellville-Velodrome gehou.
Linwill Jansen, ’n lid van die halfberoepspan EGK, het vriend en vyand verras toe hy die junior afdeling oorheers en vier SA titels verower het. Jansen het in die gelykstaan-wedren, naelry, uitval-wedren en junior omnium koning gekraai.
Dié jong fietsryer het afgereken met die hoogaangeskrewe Matthew Fortuin en Storm King van Wes-Kaap en C.J. Bosman van die Oostelike Provinsie, asook Tiano da Silva van die Pro Touch-beroepsfietsryspan.
In die o.15-afdeling het Ethan Kulsen in vier van die vyf kampioenskapwed­ren­ne uitgeblink. Kulsen het goue medaljes in die 500 m-tydtoets, puntewedren, 1 500-enkel-agtervolging en 5 km-bondelwedren gekry. In die 1 500 m-bondelwedren het hy die silwermedalje verower.
Ethan het verras deur Daniel Grobelaar oortuigend te klop. Sy spanmaat, Zakarriyyaa Martin, het brons in die bondelwedren oor 5 km verower.
Twee ander Paarliete, Wade Theunissen en Graemme Ockhuis, lede van die plaaslike EGK-halfberoepspan, was self goed op dreef.
Theunissen het medaljes in die elite-naelry (brons), keirin en spannaelry (silwer) verower terwyl Ockhuis brons in die uitvalwedren en silwer in die spannaelry gewen het.
Die plaaslike ryers van Rhadsport-fietsryklub het altesaam 21 medaljes in dié kampioenskapsbyeenkoms verower.